Rīgā, 2020.gada 20.maijā

Nr. 2020/05-06

**Vides aizsardzības un reģionālās attīstības ministrijai**

**Par valsts informācijas un komunikācijas tehnoloģiju resursu un kompetenču konsolidāciju**

Latvijas Informācijas un komunikācijas tehnoloģijas asociācija (turpmāk – LIKTA) ir iepazinusies ar informatīvo ziņojumu „Par valsts informācijas un komunikācijas tehnoloģiju resursu un kompetenču konsolidāciju” (turpmāk – Ziņojums). Uzskatām, ka kopumā Ziņojuma mērķi un ieteikumi ir vērtējami pozitīvi, tomēr papildus lūdzam to precizēt un papildināt.

Resursu efektīvu izmantošanu būtiski sekmē konkurences apstākļi, kuros gan valsts iestādes (IT resursu turētāji) konkurē savā starpā, gan arī ar komersantu piedāvātajām iespējām. Pie tam, nereti salīdzinot iekšējās iespējas un komersantu ārpakalpojuma iespējas, tiek analizētas tikai izmaksas, taču faktiski pastāv atšķirība tajā, cik plaša spektra un aktualizētas (piemēram, vai ir spēkā esoši ražotāju sertifikāti) zināšanas ir pieejamas iestādei, un cik lielā apmērā šie speciālisti ir aizvietojami un pieejami (piemēram, atvaļinājumi, darba nespēju, uzteikumu un citos gadījumos, kad to iesaiste nepieciešama vairākās vietās (aktivitātēs) vienlaicīgi).

Turklāt pastāv nopietns risks, ka sasniegtās izmaksas būs augstas un efektivitāte zema, ja pakalpojumu pieejamības salīdzināšana notiktu tikai valsts iestāžu (ministriju) līmenī. Turpretī, ja tikai daļa no sniegtajiem pakalpojumiem (piemēram, infrastruktūra un ar to saistītie pakalpojumi: apkalpošana, konsultācijas u.tml.) tiktu izmantotas kā ārpakalpojums, būtu iespējams nodrošināt daudz labāku izmaksu/efektivitātes attiecību. Novērojumi liecina, ka ilgtermiņā, kad mazinās nepieciešamība saglabāt efektivitāti, kopējās izmaksas tikai pieaug, savukārt izmantojot ārpakalpojumus, šos aspektus ir iespējams nofiksēt arī ilgtermiņā.

Savukārt jebkuras bažas par ārpakalpojumu kvalitāti vai drošību ir iespējams efektīvi novērst, gan izmantojot industriālā drošības sertifikāta, gan profesionālās darbības civiltiesiskās apdrošināšanas, gan padziļinātās sadarbības programmas ietvarus.

Ar Ziņojumā noteikto principu pēc būtības valsts iestādes (ministrijas) tiek mudinātas papildus uzņemties IT pakalpojumu sniegšanu un attīstīt savus datu centrus. Tomēr jāņem vērā, ka brīvajā tirgū šādi pakalpojumi jau ir pieejami. Tāpēc šāds Ziņojums var tikt uzskatīts par darbību, kuras dēļ citi tirgus dalībnieki ir spiesti atstāt tirgu, vai kuru dēļ tiek apgrūtināta potenciālo uzņēmumu iekļūšana vai darbība esošajā tirgū. Īpaši svarīgs šis aspekts ir saistībā ar esošo Ārkārtas situāciju un prognozēto ekonomikas recesiju pēc tās, kā arī nepieciešamību atbalstīt Latvijas IT tirgus dalībniekus, izmantojot to pakalpojumus. Noteiktie principi nopietni apgrūtinātu komersantu darbību Latvijas tirgū, faktiski nosakot, ka IT preces un IT pakalpojumus valsts organizācijas pirktu no atsevišķām (dažām) valsts organizācijām. Pēc publiski pieejamas informācijas tieši IT sektora uzņēmumi ir vieni no lielākajiem nodokļu maksātājiem, it sevišķi analizējot iemaksas uz vienu nodarbināto.

Uz šādas faktiskās konkurences un salīdzināšanas (ar esošā tirgus piedāvājumu) nepieciešamību un aizliegumu publiskajām personām veikt darbības, kas var kropļot un ierobežot konkurenci, ir norādīts arī Konkurences likuma 141. pantā “*Publiskām personām – valsts un pašvaldību iestādēm, kā arī to piederošām kapitālsabiedrībām – ir aizliegts kavēt, ierobežot vai deformēt konkurenci”.*

Sakarā ar augstāk minēto aicinām papildināt Ziņojumu:

* Tā 11.lpp. izsakot otrās rindkopas 1. punktu šādā redakcijā: “*jānodrošina, ka nozares skaitļošanas infrastruktūras pakalpojumu sniedzēja rīcībā (neatkarīgi no piesaistes formas, t.sk. ārpakalpojuma ietvaros) ir nepieciešamās spējas (kvalificēts personāls)) un resursi neatkarīgi no piesaistes formas, t.sk. ārpakalpojuma ietvaros (datu centra infrastruktūra vismaz 420[[1]](#footnote-1) nosacīto statņu augstuma vienību iekārtu apjomā, no tehnisko prasību viedokļa nodrošinot iespēju sniegt skaitļošanas infrastruktūras pakalpojumus atbilstoši TIER 2 līmeņa prasībām)*;”
* Tā 13.lpp. izsakot trešās rindkopas 1.punktu šādā *redakcijā “jānodrošina, ka nozares datorizēto darba vietu pakalpojumu sniedzēja rīcībā (neatkarīgi no piesaistes formas, t.sk. ārpakalpojuma ietvaros) ir nepieciešamās spējas (kvalificēts (neatkarīgi no piesaistes formas, t.sk. ārpakalpojuma ietvaros) personāls un darba procesi, kas balstīti uz atbilstošu sadalītās infrastruktūras pārvaldības platformu izmantošanu), kas ir pierādījuši sevi darbībā, nodrošinot pakalpojumu vismaz 1000[[2]](#footnote-2) datorizēto darba vietu apjomā”.*

Lūdzam veikt norādītos precizējumus Ziņojumā, kā arī rast papildus veidus kā atbalstīt Latvijas IT tirgus dalībniekus, kuri veic būtisku pienesumu Latvijas budžetam un tautsaimniecībai – izmantojot to pakalpojumus un neierobežojot brīvu konkurenci, ļaujot privātajam sektoram piedāvāt kvalitatīvus pakalpojumus par konkurētspējīgu cenu.

Lūdzam uzaicināt LIKTA pārstāvjus dalībai ekspertu darba grupās un citās sanāksmēs, kad notiks tālākais darbs pie minētā ziņojuma.

Ar cieņu,

Signe Bāliņa,

LIKTA prezidente

A.Melnūdris, 29289429

1. Norādām, ka jau arī 420 augstuma vienības (jeb ~ 10 statnes) ir būtisks apjoms un papildus statņu esamība neliecina par šāda pakalpojumu sniedzēja lielāku efektivitāti vai būtiski labāku darbību. [↑](#footnote-ref-1)
2. Skaitliskā vērtība virs 1000 vienībām būtiski neraksturo pakalpojuma sarežģītību. Tā vietā aicinām iespēju izvērtēt, piemēram, faktisko pieredzi vienlaicīgi veicot vairākus attālinātus un klātienes pakalpojumus noteiktā laika posmā (servisa līmeņa nodrošināšanu). [↑](#footnote-ref-2)